Ο **Αντριέν Ρενέ Μοερμάν** (Φοντεναί-ω-Ροζ, 7 Αυγούστου 1988) είναι Γάλλος επαγγελματίας καλαθοσφαιριστής. Με ύψος 2,03 μέτρα αγωνίζεται ως πάουερ φόργουορντ. Είναι επίσης μέλος της εθνικής ομάδας ανδρών Γαλλίας.

Πρώτα χρόνια
------------

Ο Μοερμάν γεννήθηκε στις 7 Αυγούστου 1988 στο Φοντεναί-ω-Ροζ της Γαλλίας. Έπαιξε μπάσκετ για νέους με τους γαλλικούς συλλόγους Λεβαλουά Σπορτίνγκ Κλάμπ Μπασκέτ, από το 2001 έως το 2003, και Κοράλ Ροάν Μπασκέτ, από το 2003 έως το 2005.

Επαγγελματική πορεία
--------------------

Ο Μοερμάν ξεκίνησε την επαγγελματική του σταδιοδρομία το 2005, με την ανώτερη ανδρική ομάδα της Κοράλ Ροάν Μπασκέτ. Έπαιξε στη Ροάν για δύο χρονιές. Για την περίοδο 2007–08, υπέγραψε με την JSF Ναντέρ της γαλλικής 2ης κατηγορίας. Από το 2008 έως το 2011, έπαιξε με την γαλλική Ορλέαν Λουαρέ Μπασκέτ. Τον Ιούλιο του 2011, υπέγραψε με τη γαλλική ομάδα ΣΛΟΥΚ Νανσί Μπασκέτ.

Τον Ιούνιο του 2012, υπέγραψε τριετές συμβόλαιο με την Μπιλμπάο Μπάσκετ του Ισπανικού Πρωταθλήματος (ACB). Μετά από έναν χρόνο με τον σύλλογο, έφυγε από την Μπιλμπάο. Τον Ιούνιο του 2013, επέστρεψε στη Γαλλία και υπέγραψε διετές συμβόλαιο με τη Λιμόζ ΣΣΠ. Με τη Λιμόζ, κατέκτησε το γαλλικό πρωτάθλημα της περιόδου 2013–14. Τη χρονιά 2014–15, ο Μοερμάν ανακηρύχτηκε Πολυτιμότερος Παίχτης (MVP) του Γαλλικού Πρωταθλήματος.

Τον Ιούλιο του 2015, υπέγραψε με τον τουρκικό σύλλογο, Μπάνβιτ. Μετά από μία χρονιά, έφυγε από την Μπάνβιτ. Στις 14 Ιουλίου 2016, υπέγραψε συμφωνία 1+1 με την τουρκική Νταρουσάφακα Ντογκούς. Η τουρκική ομάδα αποχώρησε από τη συμφωνία της στις 24 Ιουνίου 2017.

Στις 12 Ιουλίου 2017, υπέγραψε με την ισπανική Μπαρτσελόνα, για την περίοδο 2017–18.

Την 1η Ιουλίου 2018, ο Μοερμάν υπέγραψε επίσημα διετές (1+1) συμβόλαιο με την τουρκική Εφές Αναντολού. Τη σεζόν 2018-19, η Εφές προκρίθηκε στον Φάιναλ Φορ της Ευρωλίγκα, αλλά έχασε τον τελικό από την ΤΣΣΚΑ, κατακτώντας τη δεύτερη θέση. Στο πρωτάθλημα Τουρκίας, η Εφές έφτασε στους Τελικούς, αφού νίκησε τις Μπάνβιτ και Γαλατασαράι με 2-0 και 3-0 αντίστοιχα. Στους τελικούς κέρδισε την Φενέρμπαχτσε 4-3 και κατέκτησε τον πρώτο τίτλο πρωταθλήματος της ομάδας ύστερα από 10 χρόνια. Στις 30 Μαΐου 2021, κατέκτησε την πρώτη Ευρωλίγκα της καριέρας του, αφού η Εφές νίκησε στον τελικό την Μπαρτσελόνα 86-81. Είχε μέσο όρο 6,4 πόντους, 4,6 ριμπάουντ και 1,1 ασίστ ανά παιχνίδι κατά τη διάρκεια της περιόδου 2020-21. Στις 7 Ιουνίου κατέκτησε και το Πρωτάθλημα Τουρκίας, αφού η Εφές νίκησε την Φενέρ στη σειρά των τελικών με 3-0. Στις 18 Ιουνίου 2021, ανανέωσε το συμβόλαιό του με τον τουρκικό σύλλογο. Στις 20 Φεβρουαρίου 2022, κατέκτησε το Κύπελλο Τουρκίας, αφού η Εφές κέρδισε στον τελικό την Φενέρμπαχτσε 86-72. Στις 21 Μαΐου 2022, η Εφές νίκησε στον τελικό την Ρεάλ Μαδρίτης 58-57 και έτσι κατέκτησε την δεύτερη Ευρωλίγκα της καριέρας του. Συνολικά τη σεζόν 2021-22, μέτρησε 8.3 πόντους και 5.3 ριμπάουντ σε 40 ματς στην Ευρωλίγκα.

Στις 22 Ιουλίου 2022, ανακοινώθηκε από την Μονακό για τα επόμενα δύο χρόνια, με την σεζόν 2023-24 να είναι με οψιόν. Στις 20 Ιανουαρίου 2023, αποτέλεσε παρελθόν από τη Μονακό, κάτι που ανακοινώθηκε και επίσημα από τον σύλλογο της Κυανής Ακτής. Αγωνίστηκε σε 16 αγώνες στην Ευρωλίγκα έχοντας κατά μέσο όρο 2.6 πόντους (26% δίποντα, 22% τρίποντα, 50% βολές) και 2.8 ριμπάουντ.

Στις 26 Ιανουαρίου 2023, συμφώνησε με την Ζενίτ Αγίας Πετρούπολης μέχρι το καλοκαίρι του 2023. Σε 22 παιχνίδια στη διοργάνωση, είχε κατά μέσο όρο 8,5 πόντους και 4,9 ριμπάουντ. Στις 23 Μαΐου 2023, έμεινε ελεύθερος από την ρωσική ομάδα.

Εθνική ομάδα
------------

Ο Μοερμάν ήταν μέλος των μικρών εθνικών ομάδων καλαθοσφαίρισης της Γαλλίας. Με τις μικρές εθνικές ομάδες της Γαλλίας, κέρδισε χρυσά μετάλλια στο Ευρωπαϊκό Πρωτάθλημα Παίδων της FIBA το 2004 και στο Ευρωπαϊκό Πρωτάθλημα Εφήβων της FIBA το 2006. Κέρδισε επίσης το χάλκινο μετάλλιο στο Παγκόσμιο Κύπελλο Καλαθοσφαίρισης Νέων Ανδρών της FIBA του 2007.

Ο Μοερμάν υπήρξε επίσης μέλος της εθνικής ομάδας ανδρών της Γαλλίας. Έπαιξε με τη Γαλλία στο Προολυμπιακό Τουρνουά του 2016 στη Μανίλα.

Τίτλοι-Διακρίσεις
-----------------

### Συλλογικοί

#### Κοράλ Ροάν

* Πρωτάθλημα Γαλλίας: (2007)

#### Ορλεάν Λουαρέ

* Κύπελλο Γαλλίας: (2010)

#### Λιμόζ

* 2x Πρωτάθλημα Γαλλίας: (2014, 2015)

#### Μπαρτσελόνα

* Κύπελλο Ισπανίας: (2018)

#### Αναντολού Εφές

* 2x Ευρωλίγκα: (2021, 2022)
* 2x Πρωτάθλημα Τουρκίας: (2019, 2021)
* Κύπελλο Τουρκίας: (2022)
* 2x Σούπερ Καπ Τουρκίας: (2018, 2019)

### Ατομικοί

* MVP στο Πρωτάθλημα Γαλλίας: (2015)
* 2x Γαλλικό All Star Game: (2012, 2014)
* MVP στο Γαλλικό All Star Game: (2014)
* Πρώτος σκόρερ στο Πρωτάθλημα Τουρκίας: (2016)
* Πρώτος στα ριμπάουντ στο Πρωτάθλημα Τουρκίας: (2016)
* Τούρκικο All Star Game: (2016)

Παραπομπές
----------

1. ↑  SLUC Nancy lands Adrien Moerman.
2. ↑  Bilbao Basket announced Adrien Moerman.
3. ↑  Adrien Moerman agreed with Limoges.
4. ↑  Adrien Moerman named Pro A MVP; Collet is coach of the year.
5. ↑  Banvit announces Adrien Moerman
6. ↑  Adrien Moerman opting out of $600k deal with Banvit to pursue a Euroleague team.
7. ↑  «Darussafaka Dogus signs Adrien Moerman». *Sportando.com*. 14 July 2016.. Ανακτήθηκε στις 14 July 2016.
8. ↑  Darussafaka Dogus opts out of contract with Adrien Moerman.
9. ↑  «Adrien Moerman: nou jugador del Barça Lassa» (στα ca). *fcbarcelona.cat*. 12 July 2017.. Ανακτήθηκε στις 12 July 2017.
10. ↑  «Anadolu Efes lands Adrien Moerman». *EuroLeague.net*. 1 Ιουλίου 2018. Ανακτήθηκε στις 12 Ιουλίου 2018.
11. ↑  «Ήταν δίκαιο, έγινε πράξη: Η πυραυλοκίνητη Εφές πρωταθλήτρια Ευρώπης!». *Eurohoops*. 30 Μαΐου 2021. Ανακτήθηκε στις 30 Μαΐου 2021.
12. ↑  «Πήρε... σκούπα και τον τίτλο η σαρωτική Εφές!». *SDNA*. 7 Ιουνίου 2021. Ανακτήθηκε στις 7 Ιουνίου 2021.
13. ↑  «Adrien Moerman re-signs with Anadolu Efes». *Sportando*. 18 Ιουνίου 2021. Ανακτήθηκε στις 23 Ιουνίου 2021.
14. ↑  newsroom, sport-fm. «Επίδειξη δύναμης από την Εφές, κέρδισε άνετα τη Φενέρ και σήκωσε το Κύπελλο Τουρκίας». *sport-fm.gr*. Ανακτήθηκε στις 23 Μαΐου 2022.
15. ↑  «Το 'κανε ΞΑΝΑ η Εφές! 58-57 την Ρεάλ και Πρωταθλήτρια Ευρώπης (videos)». *Eurohoops*. 21 Μαΐου 2022. Ανακτήθηκε στις 23 Μαΐου 2022.
16. ↑  «Ασταμάτητη η Μονακό, υπέγραψε και τον Μοερμάν!». *Eurohoops*. 22 Ιουλίου 2022. Ανακτήθηκε στις 24 Σεπτεμβρίου 2022.
17. ↑  «Μοερμάν: Τέλος από τη Μονακό | Gazzetta». *www.gazzetta.gr*. Ανακτήθηκε στις 21 Ιανουαρίου 2023.
18. ↑  «Στη Ζενίτ ο Μοερμάν». *Eurohoops*. 26 Ιανουαρίου 2023. Ανακτήθηκε στις 26 Ιανουαρίου 2023.
19. ↑  newsroom, sport-fm. «Έμεινε ελεύθερος από τη Ζενίτ ο Μοερμάν». *sport-fm.gr*. Ανακτήθηκε στις 23 Μαΐου 2023.

Εξωτερικοί σύνδεσμοι
--------------------

* Ο Αντριέν Μοερμάν στο archive.fiba.com
* Ο Αντριέν Μοερμάν στο euroleague.net
* Ο Αντριέν Μοερμάν στο lnb.fr (στα γαλλικά)
* Ο Αντριέν Μοερμάν στο tblstat.net